Doat hans fu de boa airopischn Kolonistn de schau doat woan und oahoamische Indiana fraidig begriast woan und kuaze Zeid schbeda haum de Soizbuaga Exulantn a aigens Doaf grindd, nemli Ebenezer. Den Naum haum si si aus da Büwi bai Samuel 7:12 aussa gsuacht, wai des hoast auf Hebreisch so fü wia Schdoa fu da Hofnung. Da Schdart fu deara Sidlung woa owa waid schwiariga wias gmoand haum, wai de Sümbf am Savannahflus recht mid Malaria faseicht woan und so san fu 44 naumentlich bekaunte Passaschia fu da Purysburg im Joa 1735 schau 20 gschdoam gwen Auf des aufi haums bai da Kolonifawoitung eawiakt, dass eana Doaf faleng deafn und haum gach drauf im 1736ga Joa a Schdüki waida New Ebenezer grindd. In de negsdn Joa san nu aundane Sidla aus da Hoamat dazua kema, unta aundam a de aus Beachtsgon schdaumade Familie fum Johann Adam Treutlen. Es han owa a nu aundane Glaumsflichling dazua kema, aus Mean, aus da Bfoiz und aus Bodn. Drozdem is de Befökarung ned mea woa, wai so fü Leit an Graunkheitn gschdoam san und aso is boid de Ide aufkema, ob ma ned afrikanische Sklafn impoatian soid, fia de hoate Oawad baim Uaboamocha fum Laund. De Soizbuage Exulantn woan do meahaitlich dageng, schbeda hod si owa a in Georgia genau so wia in de aundan Südschdotn de Sklafarai do duachgsezt. Noch da Unabhengigkaidsearklearung fu de USA is sogoa oane fu de Soizbuaga Exulantn, da Johann Adam Treutlen (auf Englisch a John A. Treutlen) Guvanea fum neichn Bundesschdod woan. Im drauf foigadn Griag mid de Englenda is New Ebenezer 1778 komplet ruiniad woan und de Leit haum si ins Laundesinare faschdrad.